הוועדה המיוחדת למאבק בנגע הסמים, כנסת 18, פרוטוקול מספר 36, 2010-10-19 11:15

מוחמד ברכה: שלום לכולם וברוכים הבאים, אנחנו מתחילים את ישיבת הוועדה למאבק בנגע הסמים.

מוחמד ברכה: על סדר היום עומד נושא טיפול הרשויות בסמי הפיצוציות.

מוחמד ברכה: נתייחס היום לשני כיוונים עיקריים.

מוחמד ברכה: הכיוון הראשון הוא ברמה של השטח ומה קורה בשטח מבחינת הטיפול האמיתי, והכיוון השני הוא מסלול החקיקה הנדרשת על מנת לכסות את החומרים שמופצים לפיצוציות.

מוחמד ברכה: אני רוצה לברך את האורחים שלנו, תלמידים מבית הספר יגאל אלון ברמת השרון.

מוחמד ברכה: אם תרצו להשתתף בדיון תעבירו לי פתק ואני אאפשר לאחד או שניים מכם להביע את דעתכם.

מוחמד ברכה: מאוד מעניין אותנו מה אתם חושבים על העניין כי זה נוגע לבני נוער.

מוחמד ברכה: אני מבקש מראש הרשות הלאומית למלחמה בסמים ובאלכוהול להתחיל.

יאיר גלר: תודה רבה ובוקר טוב לכולם, הנושא שאנחנו עוסקים בו היום הוא אחת הסוגיות היותר מטרידות את הנוער ואת הרשויות, משום שעצם הימצאותם של סמים – לא רק ברחוב סוקולוב ברמת השרון אלא גם בהרבה מקומות אחרים – יצר למעשה מצב בו הרשויות נתנו דעתם בשנים האחרונות יחד עם הרבה מדינות המערב.

יאיר גלר: גם במערב אירופה, ארצות הברית והמזרח הרחוק – אוסטרליה וניו-זילנד, הרבה מדינות נכנסו לתהליך של חשיבה – כיצד למנוע את אותה צרה.

יאיר גלר: כדי לסבר את האוזן, בשנת 2009 ארבעים ושבעה אלף בני נוער בגילאי שנים עשר עד שמונה עשר הודו שהם צורכים את אותם סמי הפיצוציות.

יאיר גלר: אכן, למשך שנים רבות המדינה לא ידעה איך להתמודד עם הנושא משום שהחקיקה, ותכף נשמע את סקירת משרד המשפטים, לא יכלה למנוע את הפרצות והכניסות של חומרים חדשים לשוק הסמים.

יאיר גלר: הדברים הטרידו לא רק את הרשויות אלא גם את הקהילה וההורים, משום שאנחנו הרבה פעמים באנו בטענות להורים שהם לא מסוגלים לייצר הרתעה לנער ולנערה הצעירים.

יאיר גלר: הפרצה הלכה וגברה, במיוחד לאור כך שבשנה האחרונה שרר יובש משמעותי בשוק המריחואנה והחשיש, ואת האלטרנטיבה שהצעירים חיפשו הם מצאו היטב בפיצוציות.

יאיר גלר: לשמחתי לפני שנה התקיימה וועדה בראשותו של אורי אסטליין, ראש תחום אכיפה, אשר יושב איתנו פה.

יאיר גלר: היו שותפים לוועדה כל משרדי הממשלה יחד עם משטרת ישראל והחל מיולי-אוגוסט השנה הפרצה הזו נסתמה בכך שכשמונים עד תשעים אחוזים מסמי הפיצוציות אסורים היו לשיווק והפצה וזאת משום שאנחנו הלכנו לכיוון שונה ולקחנו את המשפחה, את השורשים של הסם.

יאיר גלר: אם עד לפני שלושה חודשים היה ניתן להוסיף מולקולה של חומר ולקרוא לכך בשמות אחרים יצירתיים, אז בקיץ האחרון נסתמה הפרצה משום שהלכנו לשורשים.

יאיר גלר: כל הסמים שנמכרים אינם יכולים להימכר היום, ואם יימכרו מדובר יהיה בעבירה חמורה מאוד.

יאיר גלר: אני חייב לומר בהסתייגות שלפני שבועיים-שלושה נתקלנו בתקשורת בסם המלאכותי קנאבינואיד סינטטי שנמכר תחת השם "מבסוטון", מדובר בעוד פרצה שנצטרך לסתום.

יאיר גלר: עד היום שמונים עד תשעים אחוזים היו סמים טבעיים ואיתם הרי הצלחנו לסגור את הדלת, הרי אותו סם חד מלאכותי גם הוא להערכתנו תוך חודש נביא את העניין לכנסת וזו תיתן דעתה על העניין עם המלצות.

יאיר גלר: גם כאן מדובר בשלוש משפחות עיקריות שאנחנו יודעים לזהות את המשפחות הללו, לאחר שהוועדה שתתכנס בראשות תמליץ המלצתה לכנסת אני יכול להעריך שהכנסת תקבל את המלצתנו וגם את הפרצה הזו אנחנו נוכל לסגור.

יאיר גלר: תמיד יהיו עוד גורמים יצירתיים כאלה ואחרים ואנחנו במעקב צמוד רוצים להמשיך להיות מובילים בעולם יחד עם כל מדינות המערב, ואני מעריך שנצליח.

יאיר גלר: תודה רבה.

מוחמד ברכה: תודה למר גלר, לפני שנמשיך אני רוצה להעלות כמה סוגיות שאני מקווה שהמשתתפים בדיון תתייחס אליהם, וגם הרשות.

מוחמד ברכה: מה הכלים העומדים לרשות הרשויות, ומה חסר - אם בחקיקה או באמצעים?

מוחמד ברכה: . אחרי הכנסת התיקון לגבי החומרים ונגזרותיהם מהם אפשר להפיק את אותם סמים, האם אתם חושבים שיש מקום להרחיב בחקיקה כדי לקבל אפשרויות מתהוות ולא לחזור שוב לכנסת?

מוחמד ברכה: כלומר, שיהיה מנגנון שישלב בין הדרגים המקצועיים במשרדי הממשלה השונים ויעבור באישור וועדת הכנסת הרלוונטית.

מוחמד ברכה: אלו שתי שאלות שאנחנו מעוניינים לשמוע מה אתם חושבים עליהן אבל בעיקר אנחנו רוצים לצאת היום עם תיאור – למה אנחנו נכשלים באכיפת הפצת הסמים הללו בפיצוציות כחברה וכרשויות?

מוחמד ברכה: זהו לא רושם, אלא מציאות.

מוחמד ברכה: האם מדובר בבעיה בכוח אדם?

מוחמד ברכה: פריסה?

מוחמד ברכה: אי שיתוף פעולה עם רשות המסים למשל?

מוחמד ברכה: אני מציע שנתייחס לדברים הללו בהמשך.

מוחמד ברכה: מי מייצג את משרד המשפטים?

דרורה נחמני רוט: עורכת דין דרורה נחמני רוט, מחלקת ייעוץ וחקיקה.

דרורה נחמני רוט: לפנינו מונחת הצעת חוק של כבוד היושב ראש מוחמד ברכה ואחרים, והיינו מודעים להצעת החוק שביקשה לתקן את נושא הנגזרות.

דרורה נחמני רוט: בזמנו, הצעת החוק הזו הובאה בפני וועדת שרים לענייני חקיקה והובטח שם כי בתקופה של חודש ימים תעשה הממשלה תהליך שהיה צריך להיות מובל על ידי משרד הבריאות לתיקון התוספת הראשונה לפקודת הסמים כדי שכל הרציונל של הצעת החוק ייכנס בצורה מהירה יותר לחקיקה.

דרורה נחמני רוט: תיקון התוספת היא תיקון תקנות לפי 41 לפקודת הסמים בוועדת הכנסת בצורה מהירה יותר ויעילה יותר לתיקון.

דרורה נחמני רוט: זה הובא לידיעת אדוני, והנה זו התוצאה.

דרורה נחמני רוט: בחמישי לאוגוסט, כלומר החוק נחקק בעשרים ושניים ביולי, תיקון התוספת לתקנות.

דרורה נחמני רוט: מדובר בהודעת הסמים המסוכנים – שינוי התוספת הראשונה לפקודה בסמכות שר הבריאות לפי סעיף 41 לפקודת הסמים המסוכנים וזו הדרך המהירה יותר לתקן את התוספות.

דרורה נחמני רוט: אני אקרא את הסעיף, שמסמיך את שר הבריאות ופותר את בעיית המהירות והיעילות של תיקון התוספת, מה שאדוני שאל.

מוחמד ברכה: בהודעת השרים הזו נכללים כל מרכיבי הצעת החוק?

מוחמד ברכה: כי הצעת החוק אינה פרי המחשבה שלי אלא של משרד הבריאות.

מוחמד ברכה: משרד הבריאות נתן לי ולשר הבריאות את אותה הצעת החוק שהכניסו אותה כתיקון לפקודת השרים.

מוחמד ברכה: אני הגשתי את הצעת החוק בסוף 2009 –

דרורה נחמני רוט: כן, אבל כבר היינו בתהליך של תיקון התוספת – אני אסביר מדוע התוספת שונתה.

דרורה נחמני רוט: כל התהליך הזה לקח זמן כיוון שהיו התייעצויות במשרד המשפטים אם לתקן את כל הפקודה בצורה רחבה ביותר לגבי כלל החומרים הנמצאים בה, או לעשות תיקון של התוספת לגבי מספר חומרים עיקריים לגביהם יש נגזרות, שההרכב הבסיסי נשאר ויש שינוי כימי קל שהופך אותם לחומר אחר, ותמיד היה מרוץ להכניס את החומרים הללו לפקודת הסמים המסוכנים ועד שהם נכנסו לפקודה אנשים שהשתמשו בהם לא בוצעו עבירות.

מוחמד ברכה: סליחה, ובכל זאת עלה במהלך הדיון שחלק מהחומרים הכימיים יכולים להיות להם שימושים יעילים בתחומי הכימיה?

מוחמד ברכה: האם יש סיוג בפקודה?

דרורה נחמני רוט: באישור שר הבריאות ניתן לסייג את השימוש בחומרים לצרכי מדע או רפואה, אבל צריך את האישור של שר הבריאות.

מוחמד ברכה: זאת אומרת שהאיסור הוא גורף והאישור הוא נקודתי?

דרורה נחמני רוט: נכון, כמו תרופות שניתנות למיניהן.

דרורה נחמני רוט: בכל מקרה ההחלטה הייתה במשרד המשפטים לא לתקן את כל הפקודה אלא לעשות עבודת שטח.

דרורה נחמני רוט: כאן, הרשות למלחמה הסמים עשתה מהלך מאוד מהיר ומינתה וועדת משנה של מקצוענים.

דרורה נחמני רוט: הם עשו עבודת שטח – איזה חומרים עיקריים יש נגזרות שיוצרות חומרים חדשים?

דרורה נחמני רוט: הגיעו למסקנה שיש שישה חומרים כאלה, כפי שאדוני הכליל בהצעת החוק שלו, אבל בסופו של דבר ההחלטה הייתה לגבי ארבעה חומרים – קאתינון, מתקאתינון, אמפטאמין ומתאמפטאמין.

דרורה נחמני רוט: אלו ארבעה חומרים שנבחרו כחומרים שנגזרות שלהם יוצרות סמים חדשים לבקרים.

דרורה נחמני רוט: יש מה לומר על היישום ועל כך שהתופעה התמעטה, אם כי שמענו שכבר יש סם חדש בפתח.

דרורה נחמני רוט: בכל מקרה, סעיף 41 מאפשר לשר הבריאות באישור וועדת השירותים הציבוריים שהיא למעשה וועדת העבודה והרווחה של הכנסת, לשנות את התוספת, להוסיף עליה, לגרוע ממנה ולהתנות בה תנאים.

דרורה נחמני רוט: זה למעשה המנגנון המהיר ביותר לתיקון פקודת הסמים.

דרורה נחמני רוט: והיה והרשות באמצעות הוועדה לבדיקת חומרים פסיכו אקטיביים תמצא לנכון שחומרים מסוימים בפקודת הסמים יכולים להיות מתוקנים ולפתור את בעיית הסם החדש שאינו ידוע לנו, נעשה את הכול באותה צורה.

מוחמד ברכה: התרכובת הכימית של הסם החדש אינה ידועה?

דרורה נחמני רוט: זה עדיין בבדיקה, זה סם חדש.

דרורה נחמני רוט: אני מניחה שהחומרים עצמו ומרכיביו נמצאים בבדיקה ויהיו דיונים בוועדה לבדיקת חומרים פסיכו אקטיביים שהם מקצוענים וחלקם נמצאים פה, יביעו את דעתם ועמדתם באיזו צורה יש לתקן את פקודת הסמים.

דרורה נחמני רוט: זה באופן כללי התיקון שנעשה.

דרורה נחמני רוט: רציתי להעיר שלפני כן נעשו מאמצים די רציניים לפתור את הבעיה בדרך לא דרך.

דרורה נחמני רוט: יש סעיף רשלנות בחוק העונשין, סעיף 238 – אסור לעשות שימוש בחומרים רעילים, ניסינו להכניס את כל החומרים תחת ההגדרה הזו בבית המשפט אך ללא הצלחה.

דרורה נחמני רוט: לכן החוק נגזרות בא ותיקן את המצב, אנחנו נקווה שנמצא פתרון גם לסם החדש.

מוחמד ברכה: ידוע האם הסם החדש נגזר מהתרכובות הידועות?

דרורה נחמני רוט: זה מה שצריך לבדוק בוועדה.

יאיר גלר: הסם החדש לא קשור לארבעת החומרים שצוינו, מדובר בסם סינטטי לחלוטין.

יאיר גלר: הבדיקה כבר נעשתה ואנחנו מחכים לתוצאות הרשמיות, אבל החומרים מוכרים לנו היטב.

יאיר גלר: בוועדת החומרים הפסיכו-אקטיביים שתתכנס תוך כמה שבועות נביא מובאות מהעולם שהתייחסו לעניין הזה ורואים את המסוכנות שבו.

יאיר גלר: להערכתי, בתוך חודש עד חודשיים נחסום את כל שלושת המשפחות שכוללות סמים מחומרים סינטטיים.

מוחמד ברכה: זה לא הרבה זמן?

מוחמד ברכה: זה רץ כבר הרבה זמן.

יאיר גלר: אפשר לקצר.

יאיר גלר: זה נושא חדש שרץ פחות מחודש אבל נשתדל לזרז את זה.

מוחמד ברכה: אני מייחס חשיבות רבה מאוד להשתתפות של המשרד לביטחון פנים והמשטרה, לכן אני לא ממהר עכשיו לתת להם את הבמה, אני מעדיף שקודם ישמעו את האחרים.

מוחמד ברכה: מוקד הישיבה הוא התמקדות בטיפול הרשויות, בייחוד בעניין האכיפה.

מוחמד ברכה: נשמע קודם את משרד הבריאות.

מיכאל בן-ארי: שמי מיקי אריאלי ואני מנהל היחידה למאבק בפשע הפרמצבטי, משרד הבריאות.

מיכאל בן-ארי: היחידה היא יחידת אכיפה של המשרד.

מיכאל בן-ארי: אני רוצה לדבר על נושא שיתוף הפעולה, יש שיתוף פעולה בין המשטרה, יחידות המכס ואנחנו, כולל יחידות בינלאומיות והרשות למלחמה בסמים.

מיכאל בן-ארי: הבעיה שלנו כפי שאני רואה אותה מבחינת שיתוף פעולה היא יותר מבחינת הכלים המשפטיים כדי לאכוף את החוק.

מיכאל בן-ארי: היינו עושים פשיטות כל הזמן על פיצוציות, היינו תופסים את ה-"חגיגת", הבעיה הייתה מבחינת הכלים המשפטיים וההתייחסות של המשפט לאותם חומרים.

מיכאל בן-ארי: בפשיטות היינו מביאים מכס ומס הכנסה, פוגעים גם מבחינה כלכלית.

מיכאל בן-ארי: היינו מוצאים חומרים אחרים כמו תרופות מזויפות בפיצוציות – אבל הבעיה היא שבסעיף העונשין של פקודת הרוקחות מצוין חצי שנת מאסר ושניים עשר אלף שקלים קנס – שאף אחד מעולם לא קיבל.

מיכאל בן-ארי: כלומר לפעמים אין לי את הכלים של משרד הבריאות להשתמש בהם.

מיכאל בן-ארי: אני מבקש מהוועדה – משרד הבריאות ביקש שנושא הקפסולות הריקות שמגיעות דרך ייבוא יהיו בחוקיות היבוא.

מיכאל בן-ארי: כרגע יש רשות מהיועצת המשפטית שלנו לעשות תפיסה.

מיכאל בן-ארי: תפסו השנה יותר משתיים עשרה מיליון קפסולות ריקות – המיועדות לתעשיית הפיצוציות.

מיכאל בן-ארי: אנחנו תפסנו את הקפסולות וזה הולך להשמדה.

מיכאל בן-ארי: ביקשנו ממשרד התעשייה שיהיה חוקיות ייבוא שאנחנו יכולים לסדר את העניין מבחינת המכס.

מיכאל בן-ארי: בינתיים אני לא רואה שזה מתקדם ואולי אתם יכולים לעזור לנו.

מוחמד ברכה: אני רוצה להבין.

מוחמד ברכה: מה חוקיות הייבוא?

מוחמד ברכה: אי אפשר לייבא את זה באופן פרטי?

מיכאל בן-ארי: למה שבן אדם שגר בפתח תקווה, וזה אכן קרה, יזמין קפסולות ריקות?

מוחמד ברכה: כלומר המצב כרגע הוא שכל אזרח יכול להזמין קפסולות ריקות.

מיכאל בן-ארי: בדיוק.

מיכאל בן-ארי: ואנחנו יודעים בפירוש שיש שימוש לרע בחוק.

מיכאל בן-ארי: דבר שני, אני מבקש את העזרה שלכם.

מיכאל בן-ארי: כשאנחנו כותבים חוות דעת על חומרים מסוכנים, אנחנו בפורום של רפואה דחופה רוצים לדעת כמה אנשים מאושפזים או הגיעו לחדר מיון בגלל החומרים הללו.

מיכאל בן-ארי: אין נוהל מסודר ואני מבקש לתת דחיפה שיהיה דבר כזה מבחינה אפידמיולוגית.

מיכאל בן-ארי: זה ייתן לנו כלים ויעזור לנו לתת חוות דעת.

מיכאל בן-ארי: אלו הדברים העיקריים שרציתי להעלות.

מיכאל בן-ארי: תודה.

מוחמד ברכה: תודה.

מוחמד ברכה: רשות הדיבור מועבר למשרד לביטחון פנים.

סוני אינגר: אני רב פקד סוני אינגר, קצין חקירות נוער ארצי.

סוני אינגר: אני אסקור בקצרה אתה פן המקצועי אכיפתי של התופעה שמוכרת לנו כבר למעלה מחמש עשרה שנים.

סוני אינגר: אנחנו מעת לעת נדרשים לחשיבה יצירתית על מנת לתקוף את התופעה.

סוני אינגר: השכלנו להבין במרוצת השנים שרק שילוב כוחות של כלל הרשויות ייתן מענה אפקטיבי לבעיית סמי הפיצוציות.

סוני אינגר: משטרת ישראל הטילה על עצמה להוביל ארבעה מבצעים ארציים רחבי היקף בו-זמנית, המשולבים עם רשויות נוספות – הרשות למלחמה בסמים ואלכוהול, רשות המסים שהיא שחקן מפתח בנושא, משרד הבריאות וגופים נוספים שנותנים מעטפת בהתאם לחוסר שנוצר מכך שהחקיקה לא נותנת לנו פתרון מספק.

סוני אינגר: על מנת לסבר את האוזן, עד אוגוסט השנה במהלך המבצעים הארציים בלבד מדובר על כמות של עשרים וששה אלף טבליות וחומרי ערבוב לסמי הפיצוציות שנתפסו, כמות בהחלט לא מבוטלת.

סוני אינגר: יחד עם עשרות אלפי קפסולות שחברי מיקי אריאלי דיבר עליהן.

סוני אינגר: הפיצוציות הן תחנות, אמנם לא כולן, המשמשות לממכר סמים בשיטות שונות ומגוונות.

סוני אינגר: על מנת להערים עלינו ולהקשות עלינו הם מוכרים סמים רק למי שהם מכירים ולא לכל אחד.

סוני אינגר: אם אני אכנס או אדוני ייכנס לפיצוציה ויבקש את ה-"מבסוטון" לא ימכרו לנו.

סוני אינגר: כלומר, גם הם פיתחו מעטפת הגנתית על מנת לא להיפגע.

סוני אינגר: הפיצוציות מחזיקות מצלמות מחוץ לפיצוציות.

סוני אינגר: אני רוצה לספר על שיטה – מכירת הסמים מחוץ לפיצוציות, בין אם על ידי בלדר שנמצא בחוץ.

סוני אינגר: אנחנו יודעים להצביע על תופעות יצירתיות למכירת תחליפי הסם בסמוך לפיצוציה על מנת שלא להיתפס.

סוני אינגר: מבחינה מבצעית מבלי להיכנס לפירוט השיטה, המשטרה שמה לעצמה כיעד ארגון תלת-שנתי עוד בשלהי שנת 2007 את תחום הסמים הכללי וכנגזרת גם המאבק בתחליפי הסם.

סוני אינגר: אנחנו מתחילים מבצעים כאלו בשילוב כלל הכוחות, רשות המסים, על מנת לפגוע בכיס.

סוני אינגר: לא אחת הפגיעה בכיס עונשה לא פחות כואב מענישה פלילית.

סוני אינגר: אנחנו עוסקים באיסוף מודיעיני להכוונת הכוחות שיידעו אילו פיצוציות מתעסקות בתחום המכירה ובהתאם לכך אנחנו מוצאים צווי חיפוש לאותן פיצוציות.

סוני אינגר: אנחנו משתדלים לצרף למבצעים הללו נציגים של משרד הבריאות שילוו אותנו בכניסה לפיצוציות לשם זיהוי על המקום של חומר החשוד כסם אסור.

סוני אינגר: להם יש את הסמכויות שלהם וייתכן כי הן יורחבו בעתיד – דיברנו על סעיף 338, סעיף קטן שמונה שנותן לנו מענה חלקי.

מוחמד ברכה: בעקבות התיקון שהיה באוגוסט להודעה על הסמים המסוכנים חל שינוי בהערכות או ביכולת שלכם לתפוס?

מוחמד ברכה: הרי הבעיה הייתה שכל מיני סמים לא נכנסו לקטגוריה של "בלתי-חוקי", ובעקבות התיקון לקטגוריה שהתפרסם ברשומות בחמישי לאוגוסט ונכנס לתוקף ב-

דרורה נחמני רוט: נכנס לתוקף בתשעה עשר באוגוסט.

מוחמד ברכה: אתה יכול להצביע על ההיערכות למצב החדש?

סוני אינגר: עוד מוקדם להגיד ובטח שאין לי נתונים להציג לוועדה כי תיקון החוק הוא בחיתוליו.

סוני אינגר: אנחנו צופים בהחלט שהתיקון יסייע בידנו לאכוף בצורה אגרסיבית את התופעה וייתן לנו כלים להתמודד עם הנושא.

מוחמד ברכה: אתם הייתם שותפים לניסוח?

סוני אינגר: כן, בהחלט.

מוחמד ברכה: זאת אומרת, זה נעשה לשביעות רצונכם.

סוני אינגר: כן.

סוני אינגר: יש פה נציגים של מעבדות המז"פ –

מוחמד ברכה: לא לזה התכוונתי, לא התכוונתי להבחנת החומרים אלא במה שאתם נתקלים בניסיון.

סוני אינגר: אין לנו מספיק ניסיון על מנת לתת תשובה חלוטה שכל העסק הזה עובד.

סוני אינגר: אנחנו נלמד עם הזמן ונשכיל.

סוני אינגר: אני בטוח שהחוק יצור מהפכה בנושא ההתמודדות שלנו אבל בשלב זה לעת עתה אנחנו עדיין משתמשים בכל הכלים שעומדים לרשותנו שזה פקודת הרוקחות סעיף 46 או 338 שאנחנו משתמשים בו.

סוני אינגר: המוטו שלנו באלמנט האכיפה הוא שילוב כלל הכוחות – רשות המסים, שמתלווה איתנו למבצעים ולפשיטות על הפיצוציות, יחד עם הרשות למלחמה בסים ואלכוהול וגופים נוספים כמו משרד הבריאות.

סוני אינגר: אותה המעטפת ותקיפה אגרסיבית שאנחנו מנהלים נגד הפיצוציות נותנות את אותותיהן.

מוחמד ברכה: מה קורה אחרי שאתם תופסים?

מוחמד ברכה: מה אתם עושים בפרוצדורה?

סוני אינגר: ברשותך אני אסקור את הפרוצדורה.

עפו אגבאריה: יש לי עוד שאלה בנושא הזה – יש לכם מידע על הפריסה של הפיצוציות הללו לגבי מרכז, פריפריה, אוכלוסיות?

עפו אגבאריה: מהי מידת ההתפשטות של הפיצוציות הללו?

סוני אינגר: גם הרשות למלחמה בסמים יכולה לענות על השאלה.

סוני אינגר: מטבע הדברים, הכרך הגדול שואב אליו יותר פיצוציות.

סוני אינגר: חשוב גם להדגיש שלא כל הפיצוציות עוסקות בתחום הזה.

עפו אגבאריה: הכוונה שלי היא הפיצוציות שכן עוסקות בדבר.

מוחמד ברכה: אני אגיד את זה ברור לפרוטוקול, היות והדיון משודר ומוקלט שלא ייווצר רושם שיש האשמה קולקטיבית לכלל הפיצוציות.

מוחמד ברכה: יש אנשים שעוסקים בכבוד בפרנסתם ולכן אין מקום להכללה בשולחן הזה.

מוחמד ברכה: אנחנו מחפשים ומדברים על אותן נקודות שמפיצות את הסמים בניגוד לחוק.

מוחמד ברכה: אני חוזר לשאלה – מה הפרוצדורה שלכם בתפיסה?

סוני אינגר: לעניין הפרוצדורה שאנחנו תופסים, זה מתחבר לשאלתך.

סוני אינגר: ישנה פעילות מודיעינית שמכווינה אותנו לאותן פיצוציות שמוכרות את תחליפי הסם.

סוני אינגר: ברגע שאיתרנו, אנחנו ממפים את אותן פיצוציות ומכווינים פעילות.

סוני אינגר: הפעילות מתוכללת על ידי משטרת ישראל ביחד עם גופים נוספים.

סוני אינגר: אנחנו מוציאים צווי חיפוש, נכנסים לחיפושים בפיצוציות.

סוני אינגר: ברגע שאיתרנו חומר החשוד או מזוהה כסם מסוכן או כתחליף סם אנחנו שולחים את החומר למעבדה האנליטית אצלנו במחלקה לזיהוי פלילית לקבלת בדיקה וחוות דעת.

סוני אינגר: מתנהלת ונפתחת חקירה כנגד בעל העסק, בין אם הוא מוכר, משווק, מפיץ או משתמש בהתאם לעניין.

סוני אינגר: אנחנו מקבלים חוות דעת מהמחלקה לזיהוי פלילי על החומר, במידה וזה סם מוגש כתב אישום על פי פקודת הסמים המסוכנים.

סוני אינגר: במקרים בהם החומר שנתפס אינו נמנה עם החומרים של פקודת הסמים המסוכנים, אנחנו מבקשים מהמחלקה לזיהוי פלילי חוות דעת לגבי זיהוי החומר והרכבו, ובשיתוף היחידה למאבק בפשע הפרמצבטי במשרד הבריאות אנחנו מקבלים חוות דעת לגבי מסוכנתו של החומר.

מוחמד ברכה: כל זה אתם עושים אחרי התפיסה?

סוני אינגר: התהליך ארוך וממושך, ואדוני נגע בדיוק בנקודה שהיא לא בעוכרינו אבל שאנחנו משלמים עליה מחיר לעניין מדיניות המעצרים.

סוני אינגר: אם החלטנו לעצור בעל פיצוציה בהיקף תפיסה נרחבת ואנחנו פועלים על פי חוק המעצרים שמגביל אותי לעשרים וארבע שעות והערכת מעצר.

סוני אינגר: לא אחת ימי המעצר מסתיימים עוד בטרם יש לי חוות דעת.

מוחמד ברכה: העמדה שלי ממקום אחר היא שלא צריך להאריך את המעצר הראשוני.

סוני אינגר: אנחנו כמובן מדברים על היקפים מאוד נרחבים ולא על –

מוחמד ברכה: במקרה שיש חשד סביר אני חושב שמערכת המשפט צריכה לקחת בחשבון הארכת מעצר לצורך ה-

סוני אינגר: אבל עדיין היות ואני עדיין לא אוחז בידי חוות דעת שקובעת שמדובר בסם מסוכן אז בשלב מסוים הבן אדם צריך להשתחרר.

נסים זאב: כמה זמן לוקח לוודא שמדובר בסם?

סוני אינגר: זה תלוי.

סוני אינגר: יושבת פה חברתי מהמחלקה לזיהוי פלילי, זה בהתאם לסם.

סוני אינגר: יש סמים שלוקח יותר זמן ויש סמים שלוקח פחות זמן.

סוני אינגר: אם חברתי תרצה לפרט יותר היא תפרט בעניין הזה.

סוני אינגר: המדיניות שלנו היא מאוד אגרסיבית בעניין.

סוני אינגר: גם אם נקבע שזה לא סם ועל פי פקודת הראיות יש להחזיר את התפוס של מי שנתפס ממנו החומר, על מנת שלא ייווצר מצב בו משטרת ישראל מחזירה חומרים מסוכנים עם תעודת הכשר למפיץ, אנחנו נוקטים במדיניות אגרסיבית של הגשת עררים.

סוני אינגר: באמצעות חוות הדעת של משרד הבריאות באמצעותה אנחנו תוקפים את הבעייתיות, אנחנו מבקשים מבית המשפט השמדה של החומרים על מנת שהם לא יחזרו.

סוני אינגר: עפו אגאבריה:     	מה זה אומר לא יחזרו?

סוני אינגר: החומרים יכולים לחזור לשוק?

סוני אינגר: על פי פקודת הראיות בהנחה ולא מדובר בסם מסוכן או בנגזרות, במקרים ספציפיים על פי פקודת הראיות בהנחה ולא מוגש כתב אישום על מנת לא להגיע לסיטואציה הזו אנחנו נוקטים מדיניות אגרסיבית של עררים ומבקשים מבית המשפט להשמיד את החומר.

מוחמד ברכה: ואחרי שעברתם את כל זה?

מוחמד ברכה: אתה יכול לתת אינדיקציות או קנה מידה לוועדה על מספר תיקים?

סוני אינגר: אין לי פה נתונים מספריים.

מוחמד ברכה: מה לגבי אחוזים של סך כל מקרים שאתם מטפלים בהם שיוצאים מהם כתב אישום?

מוחמד ברכה: אני רוצה גם לשמוע את ההתייחסות שלכם, למרות שזה לא התפקיד שלכם אבל אני שואל את כל השולחן, באיזה מידה העונשים מרתיעים?

סוני אינגר: אני אחדד, אין לי נתונים מספריים.

סוני אינגר: על מנת לסגור את המעגל אנחנו תוקפים את תופעת הפיצוציות גם בעניין האלכוהול, שהוא לא העניין היום אבל הוא משתלב עם תופעת הסם.

סוני אינגר: זה מפני שהיכן שמוכרים סמי פיצוציות גם מוכרים אלכוהול לקטינים.

מוחמד ברכה: האם החוק החדש הקשור לאלכוהול עזר?

סוני אינגר: עזר בצורה יוצאת מן הכלל, בהחלט חוק מאוד אפקטיבי ויעיל.

סוני אינגר: החוק גם מתקשר לדיון של היום.

מוחמד ברכה: טוב לשמוע.

מוחמד ברכה: זה למרות שאנשים באים בטענות לגבי החוק.

סוני אינגר: חשוב להגיד שכלי מאוד מרכזי בהתמודדו תעם התופעה היא הסגירה המנהלית של המקומות על פי חוק עד שלושים יום.

סוני אינגר: אנחנו משתמשים בסמכות הזו בצורה רחבה ויעילה.

סוני אינגר: הסגירה פוגעת בכיסם של בעלי הפיצוציות בצורה אנושה וזה עוד נדבך שאנחנו משתמשים בו וזה מוכיח את עצמו.

סוני אינגר: תודה.

קובי עזרא: אדוני אני רציתי ברשותך להוסיף, שמי קובי עזרא מהלשכה המשפטית.

קובי עזרא: נשאלנו האם אנחנו מרוצים מהתיקון לחוק – אני רוצה להוסיף בקצרה שאנחנו ליווינו את תיקון החוק מראשיתו, היינו שחקן מרכזי בנושא.

קובי עזרא: אנחנו מרוצים מהתיקון.

קובי עזרא: בסופו של דבר קשה לנו לענות על מידת האפקטיביות כי אין לנו נתונים וזה משהו שצריך לעבוד עליו ולחקור אותו.

מוחמד ברכה: תרשה לי, אני התרשמתי שאתם אפילו לא מודעים לתיקון שכבר נכנס לתוקף.

קובי עזרא: בוודאי שאנחנו מודעים, אנחנו מלווים אותו ומודעים אליו.

מוחמד ברכה: אני יודע שאתם שותפים להכנה, בישיבה הקודמת בעניין לפני שנה אתם הייתם שותפים לעניין ושמכתם ידכם על ההצעה של משרד הבריאות ואמרתם שזה עוזר, אבל אני מתרשם שאתם לא מודעים שזה נכנס לתוקף.

קובי עזרא: בוודאי שאנחנו מודעים לזה שזה נכנס לתוקף, אני מחזיק אצלי את התיקון.

קובי עזרא: ליווינו את זה, חיכינו, דרשנו ושלחנו מכתבים, עבדנו בשיתוף פעולה עם משרד המשפטים.

קובי עזרא: בוודאי שאנחנו מודעים לתיקון ואנחנו פועלים על פיו, נבדוק עד כמה אפקטיבי זה היה בשטח אבל אני חושב שצריך לתת לזה עוד קצת זמן.

קובי עזרא: עצם זה שיש לנו את הסם הסינתטי החדש זה מלמד על זה שהשוק הוא בעיה – נסתם חור ודעתי הבלתי מקצועית בעניין היא שזה מלמד על האפקטיביות של החקיקה האחרונה של חוק הנגזרות.

קובי עזרא: השוק מוצא פתרון אחר ואנחנו בשיתוף פעולה עם המשטרה, משרד המשפטים והרשות למלחמה בסמים ובאלכוהול נדע להתמודד גם עם התופעה החדשה הזו באמצעות תיקון חקיקה.

מוחמד ברכה: תודה.

מוחמד ברכה: מר ציגלברג, למרות שאתה מהמכס אתה מייצג את רשות המסים ולכן אני מבקש שתתייחס לכל הנושאים.

זאב ציגלברג: כפי שנאמר פה גם על ידי משרד הבריאות וגם על ידי המשטרה, אנחנו מצטרפים למבצעים ורואים בזה חובה של נוכחות לשלטונות המס.

זאב ציגלברג: אין לנו סמכות מחוקק לטפל במסים, אנחנו מטפלים בייבוא סמים.

זאב ציגלברג: האנשים שלנו, אנשי מס הכנסה ואנשי יחידות הסמים בכובעי המכס, מצטרפים לבדיקות ובודקים רישומים בספרים.

זאב ציגלברג: סביר להניח שמי שקונה את הסמים הללו לא רושם אותם בספרים או שהוא מכניס חשבוניות פיקטיביות לספרים.

זאב ציגלברג: לא נראה לי שמי שמוכר סמים או מפיץ סמים אסורים או כאלה שנחזים להיות סמים מוציא חשבוניות מס.

זאב ציגלברג: זה הכובע הראשון של הצטרפות למשטרה ולמשרד הבריאות.

זאב ציגלברג: הכובע השני כמכס, כפי שמיכאל אריאלי ציין הכללנו את כל הקפסולות בייבוא לארץ, אנחנו בודקים מי ייבא אותן ולמה.

זאב ציגלברג: כמובן שאם מפעל "טבע" מייבא קפסולות זה סביר בהחלט, או מפעלי תרופות אחרים, אבל אם בן אדם אחר מביא – מיכאל הביא את הדוגמה של פתח תקווה משום מה.

מיכאל בן-ארי: עשינו שם פשיטה עם ימ"ר תל-אביב.

עפו אגבאריה: יש היקף של הברחות בטח, גם.

זאב ציגלברג: כן, המספרים נאמרו.

זאב ציגלברג: זה לא הברחות.

זאב ציגלברג: אנחנו כמכס משמשים ככלב השמירה של כל הרשויות האחרות ארץ, אם תהיה דרישה בחוק שצריך אישור ייבוא ממשרד הבריאות או מכון התקנים, זה חוקיות הייבוא.

זאב ציגלברג: אנחנו מדברים על ייבוא מסחרי, אם יש ייבוא אישי במזוודה רואים את זה במכונות שיקוף.

מוחמד ברכה: לא יכול להיות שאותם סמים ייכנסו לארץ במעטה תרופות?

זאב ציגלברג: אסור לייבא תרופות, צריך אישור ממשרד הבריאות.

זאב ציגלברג: זה כמו בנושא של הבאנגים שתפסנו ומי שהכניס אותם לארץ טען שזה וואזות להכיל פרחים.

זאב ציגלברג: אם מישהו מביא קפסולות וטוען שזה – לא יודע מה – סוכריות, אנחנו נלחמים בתופעה.

זאב ציגלברג: היה גם ייבוא שמישהו טען שהאקסטזי היה סוכריות "אמ.

זאב ציגלברג: אנד אמ.

זאב ציגלברג: " (M&M) והוא ישב שש שנים בכלא.

זאב ציגלברג: אנחנו נלחמים בכלים שלנו ואם יתנו לנו עוד כלים – מה שמיכאל קורא לו חוקיות יבוא, אנחנו נעשה את זה בצורה יותר טובה.

מוחמד ברכה: ההילוות שלכם לפשיטות נעשה באופן קבוע?

זאב ציגלברג: באופן קבוע על פי בקשת המשטרה.

זאב ציגלברג: ברגע שיש מבצע ארצי יוצרים איתנו קשר –

סוני אינגר: אנחנו מוציאים פקודת מבצע, מודיעים לכלל הגורמים ומשתפים אותם.

מוחמד ברכה: נציגת הפרקליטות נמצאת פה?

מוחמד ברכה: היינו רוצים לשמוע, כולל מידת ההצלחה שלכם בהדגשת כתבי אישום וכמה זה מרתיע.

אתי כהנא: אנחנו היינו שותפים לכל התהליך של תיקון התוספת.

אתי כהנא: אני עצמי חברה בוועדה לבחינת חומרים פסיכו אקטיביים ברשות למלחמה בסמים, והייתי שותפה לוועדה שבארשה עמד אורי אסטליין בנושא ההמלצה.

אתי כהנא: התופעה המדאיגה של המרוץ אחר ייצור הסמים החדשים על ידי השינויים הכימיים הקלים מצאה ביטוי במספר פסקי דין של בית המשפט, כולל בית המשפט העליון, שהגדיר את זה כמרוץ החתול והעכבר.

אתי כהנא: החומר נכנס לפקודה ויום למחרת יש שינוי כימי קטן של חומר חדש שלכאורה לא נמצא בפקודה בנוסח שקובע את הסמים באופן מפורש, וכך אנחנו שוב במרוץ אחר הכנסת הסם החדש לפקודה.

אתי כהנא: ככה בעצם נולדה היוזמה לעשות את התיקון שקובע לגבי המשפחות סמים ונגזרותיהם שכולן יהיו אסורות.

אתי כהנא: בכך אנחנו מקווים שעצרנו וסגרנו פרצה מאוד גדולה.

אתי כהנא: כמו שאמרו כאן, התיקון לתוספת הפקודה הוא מאוד חדש, כך אנחנו עדיין לא יודעים איך זה מתפקד בבתי המשפט.

אתי כהנא: מטבע הדברים מרבית העבודה לגבי סמי הפיצוציות נעשית על ידי המשטרה ופחות על ידי הפרקליטות בגלל חלוקת התפקידים בינינו.

אתי כהנא: הסוגים של כתבי אישום על עבירות כאלו מרביתם ככולם מוגשים על ידי משטרת ישראל ולכן אין לנו הרבה נתונים לגבי זה.

אתי כהנא: יש מספר תיקים שהועלו על ידי הפרקליטות.

אתי כהנא: היו תיקים בהם נאלצנו לעמוד במתקפה רצינית גם על סמים שכבר נמצאים בתוך הפקודה.

אתי כהנא: אחרי תהליך שלם שעברנו עם ההמלצה של הוועדה ברשות למלחמה בסמים, עם הדיון בוועדת העבודה והרווחה, ועם ההחלטה של שר הבריאות ועדיין היה בג"ץ על אופן הכנסת החומר לפקודה בניסיון להראות שזה נעשה באופן בלתי סביר ובלתי חוקי.

אתי כהנא: לשמחתנו הרבה הטענה נדחתה לגבי חומר מסוים וגם בית המשפט באותו פסק דין התייחס לאותו מרוץ אחר השינויים התכופים בחומרים והביע את עמדתו השלילית ושצריך לתקן את זה.

אתי כהנא: אנחנו מקווים שגם ההערות הללו שיש בפסקי הדין, כולל באותו בג"ץ בבית המשפט העליון, יסייעו בשלבים מאוחרים יותר בהם נגיע עם כתבי אישום על פי החומרים החדשים שיכנסו לפקודה.

אתי כהנא: אין ספק שגם שם נצטרך להתמודד עם זה.

אתי כהנא: יש להניח שינסו לתקוף גם את התיקון הזה ואנחנו מקווים שההערות שיש לנו מבתי המשפט יסייעו להדוף את המתקפות ויבססו בפסיקות בתי המשפט את התיקון ואת הכנסת החומרים החדשים באמצעותו והפיכתם לסמים מסוכנים אסורים ואכיפתם.

נסים זאב: רק שאלה קצרה, איך אפשר להעמיד לדין אם נאמר שכל חומר בפני עצמו לא מהווה סיכון וגם לא ידוע כי הוא חומר חדש, רק אולי התערובת שלו היא מביאה לידי כך?

אתי כהנא: אנחנו מקבלים חוות דעת ממשרד הבריאות –

מוחמד ברכה: אם אולי אפשר להוסיף בשתי מלים על מה שחבר הכנסת זאב לא שמע כי לא היה בדיון, על התיקון שהיה באוגוסט.

אתי כהנא: היה תיקון שהכניסו חומרים ונגזרותיהם, מספר משפחות לגביהן קיבלנו חוות דעת ממשרד הבריאות.

אתי כהנא: לחלקן יש לנו ידע מבוסס וחלק אחר שמתוך השינוי מאחר שמדובר בשינוי כימי קטן מאוד והמבנה הכימי דומה לחומרים שמוכרים לנו כסמים ולכן צפויים להתנהג כסמים.

אתי כהנא: אנחנו מבקשים להגן על הציבור, אנחנו לא מעוניינים להגיע למצב כמו שהיה עם חומרים אחרים שהבדיקה בשטח הובילה לכך שאנשים הגיעו עד מוות תוך שימוש בחומרים חדשים שעדיין לא היו ידועים.

אתי כהנא: קיבלנו את התיקון מתוך חוות דעת של אנשי המקצוע, אנשי משרד הבריאות ואנשי המעבדה הם שנותנים לנו את הכלים שאנחנו כמשפטנים לא שולטים בהם.

אתי כהנא: מתוך חוות הדעת שקיבלנו שמדובר בסמים מסוכנים שצפויים לסכן את הבריאות, כך נכנס למעשה התיקון הזה.

אתי כהנא: טענות על כך שחומר מסוים הוא מסוכן או לא בוודאי יעלו בדיונים בבתי המשפט ואני מקווה שנתמודד איתם בהצלחה.

אתי כהנא: ברגע שחומר הוא אסור על פי הפקודה, אסור לעשות בו שימוש.

אתי כהנא: ככל שמדובר יהיה בחומר נחוץ לצרכים בתעשייה וכולי צריך יהיה להסדיר כמו שמסדירים לגבי תרופות.

אתי כהנא: הרי גם תרופות מורכבות מחומרים שעשויים להוות סמים ויש פרוצדורות לשווק אותן.

אתי כהנא: לכן, שמפעל "טבע" יצטרך היתר לתרופה מסוימת הוא יקבל אותה, ולעומת זאת אותו אדם בפתח-תקווה שמייבא קפסולות ללא כל הסבר סביר ואחר כך מחזיק כל מיני חומרים שהסיטואציה מלמדת שזה לא לשימוש חוקי, נדמה לי שלא צריכה להיות לנו בעיה.

מוחמד ברכה: זה מחזיר אותי למשרד הבריאות, מדובר על עניין היבוא של הקפסולות.

מוחמד ברכה: האם יש מקום של הטלת חובת קבלת אישור ייבוא על כך?

מיכאל בן-ארי: ללא ספק.

מיכאל בן-ארי: דבר אחד שמישהו דיבר כאן היה ההיקף.

מיכאל בן-ארי: אם הייתה תפיסה של שניים עשר מיליון קפסולות ריקות מסין, שעל פי המידה שלנו, של המשטרה והמכס זה היה עבור תעשיית סמי הפיצוציות, זה נתן משהו על היקף התופעה.

מוחמד ברכה: אתה יכול גם להעריך שזו סוגיה שמלווה אותנו לאורך כל העבודה בוועדה.

מוחמד ברכה: אנחנו מודדים תפיסות מול תפיסות קודמות ולא מול כמה נכנס.

מוחמד ברכה: זאת בעיה.

מיכאל בן-ארי: אני חושב שאנחנו חייבים להסתכל על פיצוציות.

מיכאל בן-ארי: עוד פעם זה חוזר לנושא הקפסולות, הפגיעה חייבת להיות על התעשייה, היצרנים, המעבדות הפיראטיות שיש להן מכונות פרמצבטיות, וגם חומרי ייבוא שזה גם קפסולות.

מיכאל בן-ארי: אם נפגע בזה נפגע בפיצוציות שמוכרות את הסמים הללו.

מיכאל בן-ארי: עפו אגאבריה:     יש גם סוגי תרופות שעושים אותן עם הקפסולות הללו, אני ראיתי כבר קפסולות עם קמח בתוכן.

מיכאל בן-ארי: היחידה שלי מטפלת בנושא של תרופות מזויפות.

מוחמד ברכה: יכול להיות שהשאלה צריכה להיות מופנית למשרד המשפטים.

מוחמד ברכה: מה צריך לעשות מבחינה חוקית על מנת למנוע ייבוא של קפסולות ריקות בידי גורמים פרטיים או פליליים?

קובי עזרא: דרך אגב, זה לא רק קפסולות, אם יורשה לי.

קובי עזרא: הרי יש גם חומרי ערבוב להרואין כמו קפאין וכאלה.

קובי עזרא: למעשה זה חומרים שניתן לייבא אותם ואדם שהוא לא בעל מפעל לייצור תרופות ברור שהוא מייבא את אותם חומרים לצרכי ערבוב סמים.

מוחמד ברכה: זה בעצם מרחיב את היריעה.

דרורה נחמני רוט: אם תהיה המלצה כלשהי מצד הלשכה המשפטית של המכס אנחנו נבחן את זה, אבל זה עדיין לא בא לפתחנו.

מיכאל בן-ארי: הייתה כבר בקשה ממשרד הבריאות.

מוחמד ברכה: יש כבר המלצה של הוועדה – הוועדה ממליצה לבחון את הסוגיה ולתת לה תשובה.

דרורה נחמני רוט: תהיה פנייה מרוכזת וברורה של הלשכה המשפטית ואנחנו נבחן אותה ברצון.

דרורה נחמני רוט: אם הייתה פניה כזו, אנא הזכירו לנו כי לי לא זכור שהייתה פניה כזו.

אורי אסטליין: יש נציג של וועדת הבריאות שהוא אחראי על הכנסת חומרי מקור, הוא האיש שצריך לנווט את זה.

מיכאל בן-ארי: הוא כבר כתב את זה, הוא כבר ביקש.

דרורה נחמני רוט: אני אבהיר, יש שתי דרכים לטפל בנושא.

דרורה נחמני רוט: או לפנות לשר הבריאות שיוסיף לתוספת לפקודת הסמים את הנושאים הללו –

עפו אגבאריה: זה לא רק סמים, יש גם הרבה תרופות שנכללות בזה.

מוחמד ברכה: אנחנו לא מדברים בצומת של משרד הבריאות אלא בצומת של ייבוא וייצוא של מכס, משרד התעשייה, מסחר ותעסוקה.

דרורה נחמני רוט: אז אני חוזרת על התשובה שלי – אם תהיה פניה ברורה בנושא, לי לא ידוע שיש פניה כזו.

מיכאל בן-ארי: הייתה כבר פניה רשמית מישראל פיטוסי שאתם מכירים למשרד התעשייה, מסחר ותעסוקה, להכניס את נושא ייבוא הקפסולות עד היום הזה –

מוחמד ברכה: גם הנושא שהוזכר כאן על חומרי ערבוב?

מיכאל בן-ארי: על חומרי ערבוב אנחנו התעסקנו לדוגמה – אחת וחצי טונה של פרצטמול שהיה מיועד לאחת ממפעלי התרופות במדינת ישראל נמכר באופן בלתי חוקי לתעשיית הסמים לערבוב סמים ואנחנו מעורבים בזה ויש איסור על זה.

מיכאל בן-ארי: אבל לגבי הקפסולות יש לנו בעיה.

מיכאל בן-ארי: גם מבחינת ייבוא זה אסור וגם מבחינת מי שמוכרים לו.

מוחמד ברכה: בעניין של הקפסולות אם הייתה פניה אני מציע ומבקש לשלוח אותה מחדש, לרענן ולעדכן את הדבר.

דרורה נחמני רוט: השאלה אם זה לא נתקע במשרד התעשייה, המסחר והתעסוקה מכיוון שעד כמה שידוע לי לא הייתה פניה כזו.

מוחמד ברכה: אוקיי אז אנחנו פתרנו את העניין.

מוחמד ברכה: אנחנו מבקשים לעדכן את הוועדה לגבי הכיוון של הדברים.

דרורה נחמני רוט: כשזה יגיע, נודיע לכם.

מוחמד ברכה: משרד התעשייה, מסחר ותעסוקה לא פה?

דנה זוננפלד: אפשר בבקשה להגיד משפט?

דנה זוננפלד: אני רב פקד דנה זוננפלד, ראש המעבדה לספקטורמטור מסות, השיטה בעזרתה מזוהים החומרים החדשים הללו.

דנה זוננפלד: בשביל טיפה להכניס סדר כי קפצנו על שלב, החקיקה החדשה מאוד תעזור בהגשת כתבי האישום.

דנה זוננפלד: עם זאת, מרגע שנתפס החומר החדש הוא מגיע אלינו לבדיקה.

דנה זוננפלד: זה לא ברור מאליו שתוך יום או יומיים ניתן לתת חוות דעת וזה לא בגלל עומסי העבודה שקיימים.

דנה זוננפלד: זה דבר אחר שאני לא אדבר עליו כיום כי הוא לא רלוונטי.

מוחמד ברכה: זה כן רלוונטי כי אנחנו שואלים היום מה המשטרה צריכה על מנת לאכוף ולטפל.

דנה זוננפלד: אז אני שמחה וזה בהחלט רלוונטי, יש גם בעיה מבחינת עומס העבודה אבל אני רוצה לציין נקודה אחרת.

דנה זוננפלד: זה שכל החומרים נכללים בפקודה לא אומר שמחר אפשר להגיש כתב אישום.

דנה זוננפלד: אנחנו צריכים לזהות החומרים – לא יכולים להגיד שזה מהמשפחה של החומרים אלא צריכים לומר שם ספציפי של החומר על ידי זיהויו.

דנה זוננפלד: מכיוון שהחומרים הללו הם חדשים בעולם, להבדיל מאותו "מבסוטון" שהוא חומר מוכר ולא תהיה בעיה לזהות אותו, אנחנו צריכים לעשות פעולה שונה מלזהות הרואין.

דנה זוננפלד: הפעולה אינה פשוטה ולוקחת לפעמים הרבה מאוד זמן.

דנה זוננפלד: מעבר לזה, גם כשאנחנו יודעים מהו החומר אנחנו עדיין לא יכולים לכתוב את חוות הדעת מכיוון שאנחנו צריכים לעמוד בקריטריונים של מעבדות פורנזיות.

דנה זוננפלד: כלומר, אנחנו לא מעבדה פרטית אלא צריכים לעמוד בלפחות שתי בדיקות ולשם כך אנחנו צריכים להכין סטנדרטים.

דנה זוננפלד: כלומר יש עוד עיכוב מרגע שכל החומרים מעודכנים עד הרגע שרואים אותם ועדיין לא יכולים להכליל אותם כסם מסוכן מפני שאין לנו את כל הכלים להוציא חוות דעת סגורה עם שם של החומר כפי שמחויב.

מוחמד ברכה: אני מקווה שאנחנו לא נותנים לאנשים שעוקבים אחר הדיון כל מיני רעיונות.

דנה זוננפלד: זו המציאות וחייבים לומר אותה.

נסים זאב: סליחה, השאלה שלי היא – בואי נאמר שאין שם לאותו חומר חדש.

דנה זוננפלד: השם קיים.

נסים זאב: בואי נצא מתוך הנחה שלא, כי התחכום פה הוא מתחדש.

נסים זאב: כל פעם רואים שיטות חדשות והם במקביל למשטרה עובדים יותר מהר לדעתי.

נסים זאב: בואי נצא בהנחה שהחומר אינו מזוהה כסם אבל לאחר בדיקת מעבדה ברור שזה סם לכל דבר.

נסים זאב: מה הבעיה לשייך אותו למשפחת הסמים?

דנה זוננפלד: זה פשוט לא עובד ככה.

דנה זוננפלד: מעבדה כימית מזהה מבנה מסוים וספציפי.

דנה זוננפלד: זה שיש אמפתמין בפקודת הסמים ועכשיו לצורך דוגמה יש כלורה-אמפתמין שהוא חדש – לא מספיק שיש לי אמפתמין אלא אני צריכה את כל הכלים כדי שאני אוכל להגיד שמדובר בכלורה-אמפתמין ולא רק מחומר מאותה משפחה.

דנה זוננפלד: זה לא משנה, את השם זה לא בעיה לתת, הכימאי יודע לתת את השם מייד כשהוא מבין את המולקולה.

דנה זוננפלד: הבעיה היא כשאני צריכה לתת חוות דעת שעומד בכל הקריטריונים של מעבדות משטרתיות של זיהוי חומרים.

מוחמד ברכה: חברי הכנסת הנוכחים האם אתם רוצים להעיר לפני הסיכום?

נסים זאב: אני רוצה משפט אחד.

נסים זאב: היינו בדיון הזה בשבועות קודמים הנושא של חדשים לבקרים שבכל פעם בפיצוציות יודעים להביא את החומר שעוד לא נמצא בפקודת הסמים ולעקוף את המשטרה.

נסים זאב: כפי ששמענו קשה להגיש כתב אישום כי החומר לא ברור.

נסים זאב: כך אנחנו נהיה כל הזמן במעגל סגור.

נסים זאב: השאלה היא אם בסופו של דבר מתברר שהחומר מסוכן ולא יודעים מה השם שלו, האם ניתן להעמיד לדין?

נסים זאב: מה זה משנה איזה סוג של סם זה, אם זה סם הרי זה מסוכן.

נסים זאב: אנחנו כל הזמן נמצא את עצמנו במעגל סגור.

מוחמד ברכה: יש פה סיכום שהתקבל על ידי שר הבריאות במסגרת סמכותו, הוא הוסיף חומרים בשם אבל גם הנגזרות הכימיות שלהם.

מוחמד ברכה: זה מרחיב את היריעה ואני מקווה שזה יכסה את מירב היצירתיות של העוסקים במקצוע הבזוי של הפצת החומרים הללו.

מוחמד ברכה: התקדמנו בעניין ואני מקווה שנתקדם עוד – ועכשיו אני מגלה שה-"מבסוטון" לא נכנס לקטגוריות שכבר אושרו.

מוחמד ברכה: כלומר אנחנו צריכים להמשיך לרוץ קדימה.

מוחמד ברכה: בעניין ההברחות, החוק רודף אחרי הפושעים ולא הפושעים אחרי החוק.

מוחמד ברכה: לפעמים נוצר מצב שהחוק והרשויות מפגרות בצעד אחד.

יאיר גלר: אם אפשר ברשותך, הנושא של החקיקה יש לו משקל עצום ומכריע במלחמה בנגע הסמים.

יאיר גלר: התיקון לחוק שהתקבל עשה עבודה מצוינת.

יאיר גלר: המשטרה מובילה מבצעים יחד עם משרד הבריאות ורשויות המס, שאגב הם חוליה משמעותית משום שבעל הפיצוציה – כחמישים אחוזים מהפיצוציות בגוש דן והשאר בפריפריה וחלק גדול הם אנשים ישרי דרך אבל חלק גדול משמשים לתחנות לממכר סמים ואלכוהול.

יאיר גלר: לחקיקה יש משקל עצום וכל תוספת שמתקבלת יוצרת ממש פריצת דרך.

יאיר גלר: אני לא רוצה להשתמש במילה "מהפכה" אבל מדובר בפריצות דרך שיש להמשיך בהן.

יאיר גלר: כמו שידענו על ארבעת החומרים המרכזיים האלה, מדובר על למעלה משמונים אחוז שהסתמכו על ארבעת החומרים הללו.

יאיר גלר: יש כמובן את אותה פרצה של הקנאבינואידים הסינתטיים.

יאיר גלר: כפי שאמרה קצינת המשטרה זה לוקח זמן לבדוק אותם משום שאנחנו יודעים כמעט בוודאות שנגיע לבג"ץ ואנחנו יודעים שאנחנו צריכים להגן שם בצורה שאינה משתמעת לשתי פנים נגד אינטרסנטים כלכליים, עורכי דין, מפני שמדובר במיליוני שקלים של רווחים.

יאיר גלר: אם לא נהיה מבוססים במאתיים אחוזים על כך שהחומר הוא סם מסוכן אנחנו ניכשל בבית המשפט.

מוחמד ברכה: גם בנושא התעשייה לצורך שימוש אזרחי רגיל.

נסים זאב: זה בדיוק כמו הגרעין האיראני שמפותח לצרכים אזרחיים.

מוחמד ברכה: השימוש בסמים הוא לצרכים אזרחיים.

יאיר גלר: אני רואה שלושה ערוצים מרכזיים, קודם כל החקיקה שסותמת את רוב הפרצות.

יאיר גלר: הדבר השני זה חינוך, הסברה ומניעה בקרב מוסדות החינוך.

יאיר גלר: הדבר השלישי זה המבצעים שעושה המשטרה ביחד עם השותפים.

יאיר גלר: אני אומר שוב, תמיד יש גורם יצירתי כזה או אחר שמנסה להקדים אותנו, אבל נעשתה בחודשים האחרונים מלאכה רצינית, כל אחד מהשותפים נתן את חלקו וקידם, כולל הכנסת שקידמה את התיקון.

יאיר גלר: עשינו כברת דרך מאוד משמעותית וזה התהליך שימשך.

רונית בן אפרים: אני רונית בן אפרים מאגודת "אל-סם".

רונית בן אפרים: חשוב היה לי לציין בעקבות דברי הרשות למלחמה בסמים שאנחנו מרגישים שכל הגבלה כזו יוצרת זעזוע.

רונית בן אפרים: הזעזוע הוא זמן טובל התערב ולעשות איזה שהן פעילויות מניעה.

רונית בן אפרים: צריך לדעת שהיקפי החומרים שמסתובבים בשוק הם גדולים, חלקם צמחים שנמצאים בארץ וחלקם צמחים שמיובאים לארץ ואי אפשר להדביק את הקצב.

רונית בן אפרים: אם אנחנו לא ניתן את הדעת למוטיבציות ונהיה גבוליים בהגעה אל בני הנוער, בייחוד אלו בסיכון, אז אנחנו מאבדים חלק מהמומנטום שנוצר מהזעזוע של הגבלות של חוק חדש שיוצר אפקט משמעותי על השוק.

מוחמד ברכה: תודה.

מוחמד ברכה: חבר הכנסת עפו אגאבריה.

עפו אגבאריה: יש לי הערה אחת לגבי הקפסולות, מקומם שאנשים רגילים יכולים לייבא ולהשתמש בזה וזו באמת הפרצה הכי קלה להפצת הסמים הללו.

עפו אגבאריה: מה שעודי ותר מדאיג אותי, שהיה צריך לבקש במיוחד מבית המשפט להשמיד את זה כי יש אפשרות שזה היה יכול לחזור לשימוש.

עפו אגבאריה: זה באמת מאוד מדליק אור אדום וצריך לעשות משהו בעניין.

עפו אגבאריה: כמו שנשק בלתי חוקי שמשתמשים בו, איך יכול להיות שהוא חוזר לשוק.

עפו אגבאריה: המשטרה צריכה גם כן להקפיד על הדברים הללו.

עפו אגבאריה: הדבר השני לגבי מה שאמר דוקטור אריאלי על הדוחות מחדרי המיון – זה קל לעשות את זה ויש אפשרות.

עפו אגבאריה: יש נוהל קיים והיום עם האפשרויות של חדרי המיון והמחשוב הקיים זה אפשרי.

דרורה נחמני רוט: יש לנו בעיה עם חוק זכויות החולה, אין מקום להעביר מידע וזה נושא רגיש.

דרורה נחמני רוט: הלשכה המשפטית של משרד הבריאות הייתה צריכה להתייחס לזה.

עפו אגבאריה: אבל אם מישהו באופן ספציפי מובחן אז אפשר להתייחס להבחנה.

מוחמד ברכה: בהחלט צריך לטפל בזה באופן חוקי.

מוחמד ברכה: לא צריך מידע אישי על אותו חולה, אבל לפחות סטטיסטיקות וחומרים זה לא פוגע בצנעת הפרט ולא מהווה התערבות בהליך הרפואי.

מוחמד ברכה: אני מודה לכולם שוב, הוועדה תנסה לקדם תיקון לאחר התייעצות עם משרד המשפטים ומשרד התעשייה, המסחר והתעסוקה על איסור ייבוא קפסולות וחומרי ערבוב נוספים שנדרשים לייצר סמים ללא היתר של משרד הבריאות.

מוחמד ברכה: הוועדה תקיים מעקב אחרי צעדי ענישה מנהליים ופליליים של גורמי האכיפה.

מוחמד ברכה: אנחנו רוצים לשמוע בפרק זמן שהמשטרה תקבע לגבי היעילות של התיקון החדש לחוק והכנסת החומרים, האם זה מאפשר טיפול יעיל יותר בבעיה.

מוחמד ברכה: אם נדרשים דברים נוספים, הוועדה אמורה לספק כלים במידת היכולת על ידי הכנסת, בעצם התיאום בין הגורמים השונים ועצם החקיקה שהיא אמונה עליה.

מוחמד ברכה: לכן אנחנו פתוחים לשמוע וללוות את כל הנדרש לטיפול בבעיה, גם מבחינת הדרישות הלוגיסטיות של המשטרה, למשל בעיית כוח האדם לתהליך הבדיקה או דברים אחרים.

מוחמד ברכה: אין מנוס מלהדגיש מה שאנו מדגישים כל הזמן – אנחנו מטפלים בבעיה אחרי שהיא נוצרת.

מוחמד ברכה: אנחנו שואפים תמיד לטפל בבעיה לפני שהיא נוצרת.

מוחמד ברכה: הנושא הזה גם השתלב בדיונים רבים של הוועדה על חשיבות ההסברה במערכת החינוך בקרב בני הנוער.